**РАБОТНИК, ЗАТИСНАТ ОТ БАЛИ СЛАМА**

**I. Обстоятелства**

Пострадалият е назначен на длъжност „водач, селскостопански машини” с трудов договор, връчена длъжностна характеристика с основни трудови задължения и проведен, при постъпване на работа, начален инструктаж.

В деня на злополуката на обекта, освен пострадалият, е работило и друго лице, което е назначено като „оператор пътно-строителни машини“ в друго дружество, притежаващо самоходни машини, транспортно ремарке и товарозахващащо приспособление, които с договор за сътрудничество и съвместна дейност са предоставени на работодателя на пострадалия.

И двамата работници притежават необходимата категория и правоспособност за работа със земеделска техника и за работа като машинист на пътностроителни машини. Управляваните, в деня на злополуката, от лицата машини: колесен трактор, с прикачено транспортно ремарке и телескопичен товарач са преминали проверка за техническата изправност от органите на Областна дирекция „Земеделие”.

В деня на злополуката двете лица е трябвало да съберат и транспортират пресованите бали, за да ги стифират. Задачата на пострадалия е да управлява колесен трактор с прикачено транспортно ремарке и да транспортира балите от едно място до друго, а на другото лице е да управлява телескопичния товарач, оборудван с подходящо товарозахващащо приспособление, като товари, разтоварва и стифира балите. Размерите на една бала са както следва: дължина 2,60 м, ширина 1,20 м и височина 0,70 м, а теглото е 350-400 кг. Подреждането на балите се извършва от ляво надясно, като наведнъж товарачът подвига купчина от 4 бали, наредени една върху друга и подрежда в един ред 5 такива купчини, плътно една до друга. След подреждане и на втория ред, всяка редица се надгражда с по още един ред нагоре. При подреждането на първия ред е имало пряка видимост към пострадалия, който е бил встрани от мястото на злополуката. При подреждането на втория ред обаче той се губи от погледа на оцелелия работник, който, мислейки, че е отишъл да ползва тоалетна или да си почива, продължава да подрежда балите. След като е приключил работата си изчаква около 30 мин. и започва да търси пострадалия в радиус от около 500-600 м от мястото на злополуката в продължение на 2 часа. След дълго търсене и след позвъняване на близките му решава да размести подредените бали. Започва от последния ред пак от ляво надясно, отново с подвигане на купчина от 4 бали наведнъж, наредени една върху друга. Когато размества последната купчина от третата колона на втория ред вижда пострадалото лице, полуседнало с лице към него и веднага звъни на тел. 112. Дошлият на място медицински екип установява смъртта на работника, като се предполага, че е починал от задушаване, вследствие на затискане от балите със слама.

По време на проверката не са установени причините, поради които работникът се е озовал между балите, предвид на това, че в деня на злополуката неговата задача е била да транспортира балите с трактор и по сведенията на другия работник, не му е давал насоки за подреждането на балите. Естеството на работата и механичното подреждане на балите със слама не изисква участие на друго лице, което да насочва водача на телескопичния товарач, предвид размерите на товара и разположението на стрелата, при което водачът има частична видимост отляво, което му позволява да позиционира балите. Видно от ръководството за експлоатация, от установеното по време на проверката на място и взетите писмени сведения, телескопичният товарач, оборудван с подходящо товарозахващащо приспособление е използван по предназначение, като товарът съответства на допустимия съгласно диаграмата на товарите.

**II. Причини за злополуката, нарушени нормативни актове и лица, допуснали нарушения:**

1. При извършена проверка се установи, че проверяваното дружество извършва основна дейност „Отглеждане на едър рогат добитък с млечно направление”, с код по КИД 2008 – 01.41, но към датата на злополуката, работодателят не е застраховал работещите за риска „трудова злополука”, което е нарушение на чл. 52, ал. 1 от Закона за здравословни и безопасни условия на труд, ДВ, бр. 124 от 1997 г.,…, бр. 79 от 2015 г., във връзка с чл.2, ал. 1 от Наредба за задължително застраховане на работниците и служителите за риска „трудова злополука”, ДВ, бр. 15 от 2006 г.,…, бр. 5 от 2010 г. и Заповед на министъра на труда и социалната политика № РД-01-898 от 09.11.2015 г. за определяне Коефициента на трудов травматизъм по икономически дейности за прилагане през 2016 г. Видно от представената полица № 03/043826Т застраховката за работещите е направена на 18.10.2016 г.

2. В деня на злополуката работодателят е възложил на двамата работници да извършат товарене, разтоварване, транспортиране и стифиране на пресовани бали от слама, но видно от представената документацията по оценяването на риска, работодателят не е извършил оценка на риска за товарно-разтоварни дейности, с което е нарушил чл. 22 от Наредба № 12 за осигуряване на здравословни и безопасни условия на труд при извършване на товаро-разтоварни работи, ДВ, бр. 11 от 2006 г. във връзка с чл. 4, ал. 1 от Наредба № 5 за реда, начина и периодичността на извършване на оценка на риска, ДВ, бр. 47 от 1999 г.

3. При извършена проверка на представените инструкции за безопасна работа и взетите писмени сведения от работодателя се установи, че същият не е разработил и утвърдил разбираемо написани за работещите инструкции за осигуряване на здравословни и безопасни условия на труд при извършване на товарно-разтоварни работи, което е нарушение на чл. 5, ал. 1 от Наредба № 12 за осигуряване на здравословни и безопасни условия на труд при извършване на товарно-разтоварни работи, ДВ, бр. 11 от 2006 г.

Констатирани са и други нарушения на трудовото законодателство, нямащи пряко отношение към станалия трудов инцидент.

**III. Предприети мерки:**

Приложени са принудителни административни мерки за всички констатирани нарушения и е потърсена административнонаказателна отговорност на работодателя, като са съставени 2 броя АУАН за нарушенията, описани в т.1 и т.3.